DEĊIŻJONI TAL-KUMMISSJONI
tat-30 ta’ April 2007
dwar talba mingħand ir-Repubblika ta’ l-Italja biex tapplika rata mnaqqsa tal-VAT fuq il-provvista ta’ l-elettriku għat-tħaddim tal-faċilitajiet użati għas-saqi, il-ġbid u d-drenaġġ ta’ ilma
(notifikata taħt id-dokument numru C(2007) 1823)
(It-test bit-Taljan biss huwa awtentiku)
(2007/313/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (1), u b’mod partikolari l-Artikolu 102 tagħha,
Billi:
(1)
Permezz ta’ ittra inizjali rreġistrata mal-Kummissjoni fit-3 ta’ Ottubru 2006, segwita minn ittra komplimentari rreġistrata mal-Kummissjoni fit-22 ta’ Jannar 2007, l-Italja għarrfet lill-Kummissjoni li kienet biħsiebha tapplika rata mnaqqsa tal-VAT fuq il-provvista ta’ l-elettriku għat-tħaddim tal-faċilitajiet użati għas-saqi, il-ġbid u d-drenaġġ ta’ ilma minn konsorzji tat-tisqija.
(2)
L-Italja tixtieq tapplika rata mnaqqsa (ta’ 10 %) fuq il-provvista ta’ l-elettriku għat-tħaddim tal-faċilitajiet użati għas-saqi, il-ġbid u d-drenaġġ ta’ ilma minn konsorzji ta’ l-irrigazzjoni meqjusa bħala entitajiet pubbliċi li, skond il-liġi nazzjonali, huma responsabbli għall-manutenzjoni u għal kull xogħol awżiljari marbut mad-drenaġġ ta’ ilma. Barra minn hekk, jidher li ma hemm l-ebda entità simili, reali jew potenzjali, li tiżvolġi attivitajiet simili fl-Italja.
(3)
Skond l-Artikolu 39 tad-Direttiva 2006/112/KE, il-provvista ta’ l-elettriku fl-istadju finali, mill-kummerċjanti u d-distributuri sal-konsumaturi finali, tiġi intaxxata fil-post fejn il-konsumatur effettivament juża u jikkonsma l-merkanzija. Dan jiżgura li l-provvista tiġi intaxxata fil-pajjiż fejn tabilħaqq isir il-konsum.
(4)
Il-miżura ppjanata biex tiġi applikata rata mnaqqsa tal-VAT fuq il-provvista ta’ l-elettriku maħsuba għat-tħaddim tal-faċilitajiet użati għas-saqi, il-ġbid u d-drenaġġ ta’ ilma mhux probabbli li toħloq tagħwiġ tal-kompetizzjoni meta tkun disponibbli għall xi konsorzju jew entità li tħaddem tali faċilitajiet taħt l-istess kundizzjonijiet.
(5)
Peress li din il-miżura hija ta’ karattru ġenerali (għax ma tkoprix il-provvisti kollha maħsubin għat-tħaddim tal-faċilitajiet użati għas-saqi, il-ġbid u d-drenaġġ ta’ ilma), ma tipprovdix għal xi eċċezzjoni u bħala regola ma tapplikax għal provvisti oħra għal attivitajiet kummerċjali, professjonali jew ta’ natura ekonomika oħra, ma hemmx riskju ta’ tagħwiġ tal-kompetizzjoni. Għaldaqstant, il-kundizzjoni stipulata fl-Artikolu 102 tad-Direttiva 2006/112/KE tibqa’ sodisfatta, u l-Italja għandha tkun awtorizzata li tapplika l-miżura msemmija,
ADOTTAT DIN ID-DEĊIŻJONI:
Artikolu 1
L-Italja hija b’dan awtorizzata biex tapplika rata mnaqqsa tal-VAT fuq il-provvista ta’ l-elettriku għat-tħaddim tal-faċilitajiet użati għas-saqi, il-ġbid u d-drenaġġ ta’ ilma.
Artikolu 2
Din id-Deċiżjoni hija indirizzata lir-Repubblika ta’ l-Italja.
Magħmul fi Brussell, 30 ta’ April 2007.